CELEX: 32020D1537
Language: sk
Date: 2020-10-22 00:00:00
Title: Rozhodnutie Rady (SZBP) 2020/1537 z 22. októbra 2020, ktorým sa mení rozhodnutie (SZBP) 2019/797 o reštriktívnych opatreniach proti kybernetickým útokom ohrozujúcim Úniu alebo jej členské štáty

22.10.2020   
               
               
                  SK
               
               
                  Úradný vestník Európskej únie
               
               
                  LI 351/5
               
            
         ROZHODNUTIE RADY (SZBP) 2020/1537
         z 22. októbra 2020,
         ktorým sa mení rozhodnutie (SZBP) 2019/797 o reštriktívnych opatreniach proti kybernetickým útokom ohrozujúcim Úniu alebo jej členské štáty
         RADA EURÓPSKEJ ÚNIE,
         so zreteľom na Zmluvu o Európskej únii, a najmä jej článok 29,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 17. mája 2019 prijala rozhodnutie (SZBP) 2019/797 (1).
                  
               
                     (2)
                  
                  
                     Cielené reštriktívne opatrenia proti kybernetickým útokom so závažným vplyvom, ktoré predstavujú vonkajšiu hrozbu pre Úniu alebo jej členské štáty, patria medzi opatrenia zahrnuté do rámca pre spoločnú diplomatickú reakciu Únie na škodlivé kybernetické činnosti (súboru nástrojov kybernetickej diplomacie) a sú kľúčovým nástrojom na odrádzanie od páchania takýchto činností a reagovania na ne.
                  
               
                     (3)
                  
                  
                     S cieľom predchádzať pretrvávajúcemu a čoraz intenzívnejšiemu škodlivému správaniu v kybernetickom priestore, odrádzať od neho a reagovať naň by sa mali do zoznamu fyzických a právnických osôb, subjektov a orgánov, na ktoré sa vzťahujú reštriktívne opatrenia, uvedeného v prílohe k rozhodnutiu (SZBP) 2019/797 zaradiť dve fyzické osoby a jeden orgán. Uvedené osoby a uvedený orgán nesú zodpovednosť za kybernetické útoky so závažným vplyvom, ktoré predstavujú vonkajšiu hrozbu pre Úniu alebo jej členské štáty, alebo sa na takýchto útokoch podieľali, predovšetkým na kybernetickom útoku na nemecký spolkový snem (Deutscher Bundestag), ku ktorému došlo v apríli a máji 2015.
                  
               
                     (4)
                  
                  
                     Rozhodnutie (SZBP) 2019/797 by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Príloha k rozhodnutiu (SZBP) 2019/797 sa mení v súlade s prílohou k tomuto rozhodnutiu.
         
         
            Článok 2
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
         
         
            V Bruseli 22. októbra 2020
            
               
                  Za Radu
               
               
                  predseda
               
               M. ROTH
            
         
         
            (1)  Rozhodnutie Rady (SZBP) 2019/797 zo 17. mája 2019 o reštriktívnych opatreniach proti kybernetickým útokom ohrozujúcim Úniu alebo jej členské štáty (Ú. v. EÚ L 129 I, 17.5.2019, s. 13).
      
      
         
            PRÍLOHA
            Do zoznamu fyzických a právnických osôb, subjektov a orgánov uvedeného v prílohe k rozhodnutiu (SZBP) 2019/797 sa dopĺňajú tieto záznamy:
            
                        A.
                     
                     
                        Fyzické osoby
                        
                                     
                                 
                                 
                                    Meno a priezvisko
                                 
                                 
                                    Informácie o totožnosti
                                 
                                 
                                    Odôvodnenie
                                 
                                 
                                    Dátum zaradenia do zoznamu
                                 
                              
                                    „7.
                                 
                                 
                                    Dmitry Sergeyevich BADIN
                                 
                                 
                                    Дмитрий Сергеевич Бадин
                                    Dátum narodenia: 15. novembra 1990
                                    Miesto narodenia: Kursk, RSFSR (v súčasnosti Ruská federácia)
                                    Štátna príslušnosť: ruská
                                    Pohlavie: muž
                                 
                                 
                                    Dmitry Badin sa podieľal na kybernetickom útoku so závažným vplyvom na nemecký spolkový snem (Deutscher Bundestag).
                                    Ako vojenský spravodajský dôstojník 85. hlavného centra pre špeciálne služby (GCSS) Hlavného riaditeľstva Generálneho štábu ozbrojených síl Ruskej federácie (GU/GRU) bol Dmitry Badin súčasťou tímu ruskej vojenskej rozviedky, ktorý v apríli a máji 2015 podnikol kybernetický útok na nemecký spolkový snem (Deutscher Bundestag). Tento kybernetický útok sa zameral na informačný systém snemu a na niekoľko dní narušil jeho prevádzku. Odcudzil sa pri ňom výrazný objem údajov a boli zasiahnuté e-mailové účty niekoľkých poslancov, ako aj kancelárky Angely Merkelovej.
                                 
                                 
                                    22.10.2020
                                 
                              
                                    8.
                                 
                                 
                                    Igor Olegovich KOSTYUKOV
                                 
                                 
                                    Игорь Олегович Костюков
                                    Dátum narodenia: 21. februára 1961
                                    Štátna príslušnosť: ruská
                                    Pohlavie: muž
                                 
                                 
                                    Igor Kostyukov je v súčasnosti riaditeľom Hlavného riaditeľstva Generálneho štábu ozbrojených síl Ruskej federácie (GU/GRU), kde predtým pôsobil ako prvý námestník. K jednotkám pod jeho vedením patrí aj 85. hlavné centrum pre špeciálne služby (GCSS), známe tiež ako „vojenská jednotka 26165“ (pracovné prezývky: „APT28“, „Fancy Bear“, „Sofacy Group“, „Pawn Storm“ a „Strontium“).
                                    V tejto funkcii zodpovedá Igor Kostyukov za kybernetické útoky 85. hlavného centra pre špeciálne služby (GCSS) vrátane útokov so závažným vplyvom, ktoré predstavujú vonkajšiu hrozbu pre Úniu alebo jej členské štáty.
                                    Vojenskí spravodajskí dôstojníci 85. hlavného centra pre špeciálne služby (GCSS) sa konkrétne podieľali na kybernetickom útoku na nemecký spolkový snem (Deutscher Bundestag), ku ktorému došlo v apríli a máji 2015, a na pokuse o kybernetickú útok v apríli 2018, ktorý mal za cieľ nabúrať sieť Wi-Fi Organizácie pre zákaz chemických zbraní (OPCW) v Holandsku.
                                    Kybernetický útok na nemecký spolkový snem sa zameral na informačný systém snemu a na niekoľko dní narušil jeho prevádzku. Odcudzil sa pri ňom výrazný objem údajov a boli zasiahnuté e-mailové účty niekoľkých poslancov, ako aj kancelárky Angely Merkelovej.
                                 
                                 
                                    22.10.2020“
                                 
                              
                  
                        B.
                     
                     
                        Právnické osoby, subjekty a orgány
                        
                                     
                                 
                                 
                                    Meno a priezvisko
                                 
                                 
                                    Informácie o totožnosti
                                 
                                 
                                    Odôvodnenie
                                 
                                 
                                    Dátum zaradenia do zoznamu
                                 
                              
                                    „4.
                                 
                                 
                                    85. hlavné centrum pre špeciálne služby (GCSS) Hlavného riaditeľstva Generálneho štábu ozbrojených síl Ruskej federácie (GU/GRU)
                                 
                                 
                                    Adresa: Komsomol’skiy Prospekt, 20, Moscow, 119146, Russian Federation
                                 
                                 
                                    85. hlavné centrum pre špeciálne služby (GCSS) Hlavného riaditeľstva Generálneho štábu ozbrojených síl Ruskej federácie (GU/GRU), známe tiež ako „vojenská jednotka 26165“ (pracovné prezývky: „APT28“, „Fancy Bear“, „Sofacy Group“, „Pawn Storm“ a „Strontium“) je zodpovedné za kybernetické útoky so závažným vplyvom, ktoré predstavujú vonkajšiu hrozbu pre Úniu alebo jej členské štáty.
                                    Vojenskí spravodajskí dôstojníci 85. hlavného centra pre špeciálne služby (GCSS) sa konkrétne podieľali na kybernetickom útoku na nemecký spolkový snem (Deutscher Bundestag), ku ktorému došlo v apríli a máji 2015, a na pokuse o kybernetickú útok v apríli 2018, ktorý mal za cieľ nabúrať sieť Wi-Fi Organizácie pre zákaz chemických zbraní (OPCW) v Holandsku.
                                    Kybernetický útok na nemecký spolkový snem sa zameral na informačný systém snemu a na niekoľko dní narušil jeho prevádzku. Odcudzil sa pri ňom výrazný objem údajov a boli zasiahnuté e-mailové účty niekoľkých poslancov, ako aj kancelárky Angely Merkelovej.
                                 
                                 
                                    22.10.2020“